SET พรุ่งนี้บวกต่อ แนวต้าน 1,480 จุด
โบรกฯมองแนวโน้มในวันพรุ่งนี้ (12 ก.ค.) เชื่อว่าดัชนีฯจะแกว่งตัวในแดนบวกได้แต่คงไม่มาก พร้อมให้แนวรับ 1,450 จุด ส่วนแนวต้าน 1,480 จุด
11 ก.ค. 2559

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยถึงตลาดหุ้นไทยวันนี้ (11 ก.ค.) แข็งแกร่งต่อเนื่อง สอดคล้องตลาดหุ้นภูมิภาคเอเชียส่วนใหญ่ เช่นเดียวกับตลาดสหรัฐเมื่อวันศุกร์บวกได้ดีหลังตัวเลขการจ้างงานนอกภาคเกษตรออกมาแข็งแกร่ง แต่ตลาดมองว่าธนาคารกลางสหรัฐฯ (FED) คงยังไม่รีบขึ้นอัตราดอกเบี้ย เห็นได้จากผลตอบแทนพันธบัตร (Bond Yield) สหรัฐยังอยู่ในระดับที่ต่ำ
ทั้งนี้ คาดว่าในไตรมาส 3/59 ดัชนี SET มีโอกาสขึ้นทดสอบระดับ 1,500 จุดได้ จากธนาคารกลางหลายประเทศมีมีนโยบายผ่อนคลายทางการเงิน ซึ่งคาดว่าธนาคารกลางญี่ปุ่น (BOJ) จะออกมาตรการปลายเดือนนี้ด้วย ส่งผลให้บรรยากาศการลงทุนตลอดทั้งเดือนนี้น่าจะดี และ Fund Flow คงยังไหลเข้ามาเอเชียต่อเนื่องด้วย
ขณะที่แนวโน้มในวันพรุ่งนี้ (12 ก.ค.) เชื่อว่าดัชนีฯจะแกว่งตัวในแดนบวกได้แต่คงไม่มาก พร้อมให้แนวรับ 1,450 จุด ส่วนแนวต้าน 1,480 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
TRUE ปิดที่ 8.30 บาท เพิ่มขึ้น 0.60 บาท
ADVANC ปิดที่ 169.50 บาท เพิ่มขึ้น 8.50 บาท
INTUCH ปิดที่ 57.50 บาท เพิ่มขึ้น 2.50 บาท
CPALL ปิดที่ 51.75 บาท ลดลง 1.25 บาท
CPF ปิดที่ 28.00 บาท เพิ่มขึ้น 1.50 บาท